b"\n_START_ARTICLE_\nBisbat de Lleida\n_START_SECTION_\nSegregaci\xc3\xb3 de la Franja de Ponent del bisbat de Lleida\n_START_PARAGRAPH_\nTradicionalment el Bisbat de Lleida inclo\xc3\xafa les comarques de la Franja de Ponent, a excepci\xc3\xb3 de la zona de Beseit i Vallderoures al Matarranya. La segregaci\xc3\xb3 es va iniciar durant la dictadura Franquista i culmin\xc3\xa0 durant la transici\xc3\xb3 democr\xc3\xa0tica. La persist\xc3\xa8ncia de l'episcopat espanyol, acompanyada de la passivitat i indifer\xc3\xa8ncia del poble i autoritats catalanes, va acabar amb 800 anys d'homogene\xc3\xaftat del Bisbat de Lleida, separant la Franja de Ponent del seu territori hist\xc3\xb2ric i cultural i incorporant-la a un nou bisbat situat fora de l'\xc3\xa0mbit cultural catal\xc3\xa0. _NEWLINE_La segregaci\xc3\xb3 es va fer en tres fases, els anys 1955, 1995 i 1998, culminant amb un litigi arran de les obres d'art dipositades al Museu Dioces\xc3\xa0 de Lleida.\n_START_SECTION_\nPrimera etapa\n_START_PARAGRAPH_\nEl 2 de setembre de 1955 el Decret de la Sagrada Congregaci\xc3\xb3 Consistorial Cesaraugustanae et aliarum -Saragossa i altres- modific\xc3\xa0, entre altres, la di\xc3\xb2cesi de Lleida. Aix\xc3\xad l'any 1956 el Bisbat de Lleida s'agregava el municipi de Maials (fins llavors pertanyent al Bisbat de Tortosa) i perdia alhora Mequinensa i Fai\xc3\xb3 en favor de l'arxidi\xc3\xb2cesi de Saragossa.\n_START_SECTION_\nSegona etapa\n_START_PARAGRAPH_\nEl 17 de setembre de 1995, quan va entrar en vigor el decret Ilerdensis et Barbastrensis de finum mutatione, 84 parr\xc3\xb2quies del Bisbat de Lleida a la Ribagor\xc3\xa7a, la Llitera i el Baix Cinca havien de passar immediatament al bisbat de Barbastro-Monz\xc3\xb3n, seguides de 27 parr\xc3\xb2quies m\xc3\xa9s el 15 de juny de 1998._NEWLINE_Arran de la segregaci\xc3\xb3 va comen\xc3\xa7ar una pol\xc3\xa8mica al voltant de la col\xc2\xb7lecci\xc3\xb3 d'obres d'art procedents de les parr\xc3\xb2quies de la Franja de Ponent que es trobaven al Museu Dioces\xc3\xa0 de Lleida. Segons els que varen publicar manifests oposant les mesures de l'episcopat espanyol, tot el proc\xc3\xa9s de la segregaci\xc3\xb3 de les parr\xc3\xb2quies i demanda de devoluci\xc3\xb3 de les obres d'art hi ha una intenci\xc3\xb3 de minvar Catalunya i de reafirmaci\xc3\xb3 del centralisme de l'estat espanyol que nom\xc3\xa9s es percep com a unitari."